次韻趙九翁
作者：于石
朝代：宋

paragraphs: 風雪騎馿窮鄭五，良史武陵忝厥祖。
文章千古推賀白，餘子碌碌何足數。
西風客路一相逢，笑睨平蕪共懷古。
神遊千載渺襟期，不學時妝競媚嫵。
翩然一鶚迅秋空，縱橫健筆凌鸚鵡。
愧我栖栖一釣翁，胯下寧甘少年侮。
兩鬢風霜颯短褐，把酒長歌話愁苦。
君留不住我亦歸，楓林葉落津頭鼓。
劍光錯落耿青燈，夜半聞鷄與君舞。
幾回欲寄別後書，雁飛不過衡陽浦。
樹陰黯黯江東雲，柳色依依渭城雨。
人生相會不可期，去住真如萍散聚。
我在金華北山北，茅屋三間雲一塢。
君在濲江西港西，種秫有田瓜有圃。
我不能往君不來，凄凄風雨誰爲主。
何當共作子長遊，南浮沅湘北齊魯。
不然赤壁弔東坡，高攀栖鶻登虯虎。
放浪形骸期汗漫，霽月一襟春萬宇。
逍遥容與澹忘歸，弭節江臯采芳杜。
狂吟曾點舞雩風，一笑渠儂行凉踽。